Toshkentda Markaziy Osiyoda iqlim o‘zgarishi muhokama etildi

3-aprel kuni Toshkentda Markaziy Osiyo mamlakatlarida iqlim o‘zgarishi masalalariga bag‘ishlangan konferensiya ish boshladi, deya xabar beradi tadbir tashkilotchilari.

Tadbirda ikki kun davomida iqlim o‘zgarishi ta’sirlariga qarshi chora-tadbirlar muhokama qilinib, ishtirokchilar diqqati mintaqada mavjud bo‘lgan ustuvor masalalarga qaratildi.
Konferensiya ochilishida, Jahon bankining direktori vazifasini bajaruvchi Kristalina Georgiyeva xonim tadbir ishtirokchilariga video-murojaat bilan chiqdi. “Bu kabi yirik yig‘ilishlar muhim hayotiy ahamiyatga ega bo‘lib, ular bizga Markaziy Osiyo hududi hamda dunyo miqyosida iqlim ta’sirini yumshatish va iqlimga moslashish muammolarini birgalikda yig‘ilib hal qilish uchun imkon yaratadi. Markaziy Osiyo iqlim o‘zgarishi ta’siriga uchragan hududlardan biridir. Buni biz mintaqada sodir bo‘layotgan muz erishi, havo xarorati ko‘tarilishi, suv toshqinlari va ko‘chkilar misolida ko‘rishimiz mumkin. Bu omillar esa yer holatiga, ekin hosildorligiga va suv sifatiga salbiy ta’sir ko‘rsatmoqda. Va bu albatta, insonlarning turmush sharoitlarini mushkullashishiga olib kelmoqda. Mana shu sababli, sizning bu sohada olib borayotgan sayi-harakatlaringiz beqiyos ahamiyatga ega”, — deya ta’kidladi Kristalina xonim.
Konferensiya ishida iqlim o‘zgarishi sohasida faoliyat yurituvchi davlat muassasalari, ilmiy doiralar, yoshlar, xalqaro va xududiy hamkorlar, ko‘ptomonlama rivojlanish banklari va jamoat tashkilotlarining 400 ga yaqin vakillari faol ishtirok etdi.
Tadbirda qayd etilishicha, dunyo miqyosida havo haroratining 4°C ga ko‘tarilishi sug‘orish suvlariga bo‘lgan talabning taxminan 30% ga oshishiga olib keladi. Mintaqada mavjud bo‘lgan muzliklar maydoni XX asr boshidagi ko‘rsatkichlarga nisbatan o‘z hajmining uchdan bir qismiga qisqargan. Havo haroratining 2°C ga ko‘tirilishi muzliklar maydonini 50% ga, 4°C gacha ko‘tarilishi esa, 80% gacha qisqartirib yuboradi.
“70 milliondan ortiq aholisi bo‘lgan Markaziy Osiyo mintaqasi avvallari ham iqlim o‘zgarishi muammolari bilan to‘qnash kelgan. Zaif ekotizimlar, tabiiy ofatlarning vujudga kelish xavfi, suv va energiya ta’minotidagi nomuttanosiblik, iqtisodiy rivojlanishdagi beqarorlik – bizning zaif tomonlarimizning bir nechtasigina xolos”, — deb yakunladi o‘z so‘zini Orolni qutqarish xalqaro jamg‘armasining ijroiya qo‘mitasining raisi janob Guyzgeldi Bayjanov.
Muhokamalar natijalariga ko‘ra, iqlim siyosati bo‘yicha amaliy tavsiyalarni o‘z ichiga olgan “Harakatga chaqiruv” formatidagi yakuniy hujjat qabul qilinishi ko‘zda tutilgan.